99.

Følgende spørgsmål bør tages op i begge forslag: — Der bør indsættes en udtrykkelig henvisning til gældende EU-lovgivning om databeskyttelse i en specifik materiel bestemmelse, hvori navnlig direktiv 95/46/EF, den nationale gennemførelseslovgivning til direktiv 95/46/EF og forordning (EF) nr. 45/2001 nævnes for så vidt angår EU-institutioners og EU-organers behandling af personoplysninger. Det bør klart fremgå af denne bestemmelse, at forslagene ikke berører anvendelsen af gældende lovgivning om databeskyttelse. Henvisningen i betragtning 33 til Rådets rammeafgørelse 2008/977/RIA af 27. november 2008 bør udelades. — Der bør tilføjes en definition af »kompetente myndigheder« og »FIU'er« i det foreslåede direktiv. Denne definition bør garantere, at »kompetente myndigheder« ikke betragtes som »kompetente myndigheder« i henhold til artikel 2, litra h), i rammeafgørelse 2008/977/RIA. — Det bør præciseres i betragtning 32, at den juridiske begrundelse for behandlingen er, at den er nødvendig for, at de forpligtede enheder, kompetente myndigheder og FIU'er kan overholde en retlig forpligtelse (artikel 7, litra c), i direktiv 95/46/EF). — Der bør erindres om, at det eneste formål med behandlingen skal være forebyggelse af hvidvaskning af penge og finansiering af terrorisme, og at oplysninger ikke senere må behandles til formål, som ikke er forenelige. — Det udtrykkelige forbud mod at behandle oplysninger til kommercielle formål, der nu er nævnt i betragtning 31 i det foreslåede direktiv og i betragtning 7 i den foreslåede forordning, bør fastsættes i en materiel bestemmelse. — Der bør tilføjes en særlig betragtning for at præcisere, at bekæmpelsen af skatteunddragelse kun omfatter skatteunddragelse som prædikatforbrydelse. — Med hensyn til internationale overførsler bør der tilføjes særlige materielle bestemmelser om overførsler af personoplysninger, ifølge hvilke der skal tilvejebringes et passende retsgrundlag for koncerninterne overførsler/overførsler mellem betalingsformidlere, og som respekterer teksten til og fortolkningen af artikel 26 i direktiv 95/46/EF, sådan som Artikel 29-gruppen vedrørende Beskyttelse af Personoplysninger går ind for. Den tilsynsførende anbefaler, at det tages op til fornyet vurdering, om det er formålstjenligt at kræve masseoverførsler af personoplysninger og følsomme oplysninger til andre lande med henblik på bekæmpelse af hvidvaskning af penge/finansiering af terrorisme, og at man vælger en mere afbalanceret strategi. — Med hensyn til offentliggørelsen af sanktioner anbefaler den tilsynsførende, at man overvejer andre, mindre indgribende løsninger som alternativ til den generelle offentliggørelsesforpligtelse, og at man i det foreslåede direktiv under alle omstændigheder anfører: — formålet med en sådan offentliggørelse, hvis den opretholdes — de personoplysninger, der skal offentliggøres — at de registrerede skal underrettes før offentliggørelsen af afgørelsen og er garanteret ret til at klage over denne afgørelse, inden offentliggørelsen foretages — at de registrerede har ret til indsigelse i henhold til artikel 14 i direktiv 95/46/EF, når der foreligger vægtige legitime grunde — yderligere begrænsninger vedrørende onlineoffentliggørelse. — Med hensyn til opbevaring af oplysninger bør der tilføjes en materiel bestemmelse, der fastsætter en maksimumsopbevaringsperiode, som skal overholdes af medlemsstaterne, med yderligere præciseringer.